GPI ควัก 6 ลบ. ซื้อเพิ่มทุน “True Energy” หวังรักษาสัดส่วนถือหุ้น 25.75%
บอร์ด GPI ไฟเขียวควัก 6.39 ลบ. ซื้อหุ้นเพิ่มทุน “True Energy” หวังรักษาสัดส่วนถือหุ้น 25.75% ยังคงมีสถานะเป็นบริษัทร่วมของบริษัท ช่วยเสริมสภาพคล่องทางการเงิน True Energy
บอร์ด GPI ไฟเขียวควัก 6.39 ลบ. ซื้อหุ้นเพิ่มทุน “True Energy” หวังรักษาสัดส่วนถือหุ้น 25.75%-ช่วยเสริมสภาพคล่องทางการเงิน
29 ก.ย. 2564

บริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI เปิดเผยว่า ที่ประชุมคณะกรรมการของบริษัทฯ ครั้งที่ 6/2564 ซึ่งประชุมเมื่อวันที่ 28 ก.ย.64 มีมติอนุมัติเข้าซื้อหุ้นเพิ่มทุนของบริษัท ทรูเอ็นเนอร์จี จำกัด (True Energy) คิดเป็นเงินลงทุนรวม 6,392,625 บาท จากวงเงินเพิ่มทุนทั้งหมด 56,393,000 บาท ส่วนที่เหลือ True Energy จะออกหุ้นเพิ่มทุนให้แก่นักลงทุนรายใหม่ 50,000,375 บาท
โดยการจองซื้อหุ้นสามัญเพิ่มทุนของ True Energy ข้างต้น จะส่งผลให้ GPI ถือหุ้นสามัญใน True Energy คิดเป็นสัดส่วน 25.75% ของหุ้นที่ออกและจำหน่ายทั้งหมดของ True Energy ภายหลังจากการทำรายการข้างต้นเสร็จสมบูรณ์ ดังนั้น True Energy จะยังคงมีสถานะเป็นบริษัทร่วมของบริษัทต่อไป
สำหรับสาเหตุของการเข้าลงทุนเพิ่มเติมในหุ้นสามัญเพิ่มทุนของ True Energy นอกจากจะมีวัตถุประสงค์เพื่อเป็นการคงสิทธิออกเสียงของบริษัทในที่ประชุมผู้ถือหุ้นของ True Energy รวมถึงสิทธิอื่นๆ ของบริษัทในการร่วมบริหารกิจการของ True Energy ตามที่กำหนดไว้ในสัญญาระหว่างผู้ถือหุ้นแล้ว ยังเป็นการช่วยเสริมสภาพคล่องทางการเงินให้ True Energy ซึ่งเพิ่งได้รับใบอนุญาตในการประกอบกิจการโรงไฟฟ้าให้สามารถจ่ายไฟฟ้าเข้าระบบเชิงพาณิชย์ (COD) ได้โดยเร็ว